Riigikogu sotsiaalkomisjon Teie 13.05.2015

Lossi plats 1a

15165 Tallinn Meie 21.05.2015 nr 4/139

**Arvamuse esitamine Eesti Keskerakonna poolt**

**esitatud kollektiivse pöördumise „1000 eurot**

**miinimumpalgaks“ kohta**

Lugupeetud Aivar Kokk

Eesti Kaubandus-Tööstuskoda (edaspidi: Kaubanduskoda) tänab Riigikogu sotsiaalkomisjoni, et küsite Kaubanduskoja arvamust Eesti Keskkerakonna poolt esitatud kollektiivse pöördumise „1000 eurot miinimumpalgaks“ kohta.

Kaubanduskoda on alati olnud ja on ka täna seisukohal, et alampalga kokkuleppimine on euroopaliku hea tava kohaselt sotsiaalpartnerite ülesanne. Riigikogule on esitatud kollektiivne pöördumine ja seetõttu mõistame sotsiaalkomisjoni soovi arutada alampalga kokkuleppe teemat, kuid samas palume Riigikogul mitte sekkuda sotsiaalpartnerite arutelusse. Alampalga läbirääkimised on sotsiaalpartnerite vahel Eestis alati toimunud ning Kaubanduskojale teadaolevalt käivad sel teemal läbirääkimised ka täna.

Kaubanduskoja hinnangul võiks Riigikogu arutleda selle üle, milliste vahenditega aidata kaasa majanduskasvule ning ettevõtete konkurentsivõimele ning seeläbi aidata kaasa ka palkade kasvule. Samuti tuleks leida viise tootlikkuse suurendamiseks, sest juba täna on palgakasv ületanud mõnda aega tootlikkuse kasvu, mis ei ole jätkusuutlik.

Millised mõjud võiksid kaasneda alampalga hüppelisel tõstmisel näiteks 1000 euroni, teatud ajaperioodi jooksul, või ka mõne teise summani, on majandusanalüüsi küsimus. Kaubanduskoda sellist analüüsi ise läbi viinud ei ole. Kui keegi sooviks seda analüüsida, siis on kindlasti Eestis selline analüüsivõimekus olemas ning selle saaks tellida.

Hetkel ei näe Kaubanduskoda ühtegi põhjust, et riik peaks otse või kaudselt, sekkuma alampalga läbirääkimistesse. Juhime tähelepanu sellele, et Eestis toimib sotsiaalpartnerlus tööandjate ja töövõtjate vahel ning puudub igasugune kahtlus selles, et sotsiaalpartnerid ei oleks võimelised leppima kokku alampalgas, mis on majandusele jõukohane ja arengut tagav. Ühtlasi anname teada, et kahjuks ei ole Kaubanduskoja esindajal võimalik 25.05.2015. a toimuval sotsiaalkomisjoni istungil osaleda.

Lugupidamisega

/allkirjastatud digitaalselt/

Mait Palts

Peadirektor